text: El PSC avala cessar sense empara de la llei el govern català
  Iceta defuig si veu la mesura constitucional i afirma que no l'haurien destituït si aquest no se l'hagués saltada
  Miquel Iceta, ahir, a la seu del partit EUROPA PRESS
  Dimarts, 31 Octubre 2017 08:20
  El PSC justifica la destitució de Puigdemont i del govern català que ha fet l'executiu de Rajoy amb l'aplicació del 155, tot i que aquest article constitucional no ho preveu i tant la Constitució com l'Estatut reserven al Parlament català la prerrogativa d'escollir-los o cessar-los. Preguntat pel fet que el Consell de Garanties Estatutàries (CGE) i d'altres juristes ho considerin una mesura inconstitucional, el primer secretari dels socialistes catalans, Miquel Iceta, va defugir pronunciar-se sobre l'empara legal de la mesura i va afirmar que "si haguessin fet cas al CGE no estaríem aquí" en relació amb l'aprovació per part de la majoria independentista de les lleis contràries a la constitució del referèndum i de transitorietat jurídica. "Desgraciadament el president i els consellers han estat cessats", concloïa, i els demanava que "acceptin la realitat".
  Iceta ho afirmava després de l'executiva del PSC en què va negar haver participat en el disseny de l'aplicació del 155 ni haver conegut la "concreció" de les mesures. Només va assumir que el PSC "ha influït" perquè es fessin eleccions i no s'alterés "el normal funcionament" de TV3 i Catalunya Ràdio.
  Qui serà candidat del PSC a la Generalitat va assegurar que hi havia un acord per retirar el 155 si Puigdemont convocava eleccions però, tot seguit, també va admetre la possibilitat que el president "no tingués totes les garanties" de la retirada per part del govern espanyol. Iceta va comparèixer per qualificar les autonòmiques del 21-D com "una gran oportunitat per a un canvi de rumb de la política catalana" que impliqui canviar formes, política, govern i president. El PSC dona per acabada l'etapa de "fracàs i frustració" que, amb l'objectiu de "trencar Espanya, gairebé ha aconseguit trencar Catalunya". Després del 21-D, per Iceta caldrà "un pacte entre els catalans i, després, amb els espanyols" i va deixar clar que el PSC només es posarà d'acord "amb els partits que vulguin pactar, no trencar". Els socialistes aprovaran l'11 de novembre les candidatures i el programa d'una campanya que dirigirà el secretari d'organització, Salvador Illa, i que tindrà de portaveu la fins ara portaveu del grup parlamentari, l'exdiputada Eva Granados.
  Cs vol un pacte previ amb PSC i PP per a la presidència
  L'expresidenta del grup parlamentari de Ciutadans i candidata a la Generalitat, Inés Arrimadas, vol que el PSC i el PP es comprometin a donar suport a la llista "constitucionalista" més votada el dia de les eleccions per formar un pacte de govern alternatiu a l'independentisme. Tot i que els socialistes ja van descartar ahir un front electoral dels partidaris de la unitat d'Espanya, Arrimadas preveu que serà "gairebé imprescindible" un pacte postelectoral i va augurar que "l'onada de gent" que es manifestava diumenge "omplirà les urnes".